Tradisjonelt har sopper vært systematisert og identifisert etter hvor hymeniet er plassert på soppenes fruktlegeme. Mange sopper utvikler hatter, og da sitter det sporebærende laget vanligvis under hatten. Hos rørsoppene sitter basidiene inne i rørmunningene, hos skivesoppene sitter de på sidene av de kantstilte skivene. I begersopper er hymeniet på innsiden av den begerlignende strukturen. Piggsopper har fått navn etter de piggformede strukturene som bærer hymeniet. Hos morkler kler hymeniet yttersiden.